

ประกาศเทศบาลตำบลฉวาง

เรื่อง กำหนดวัน เวลา สถานที่สอบคัดเลือกและระเบียบเกี่ยวกับการสอบคัดเลือกเพื่อแต่งตั้งพนักงานเทศบาลตำแหน่งผู้ปฏิบัติงานให้ดำรงตำแหน่งบริหารของเทศบาล

-----------------------------------------------

อาศัยอำนาจตามความในข้อ ๗๙ แห่งประกาศคณะกรรมการพนักงานเทศบาลจังหวัดนครศรีธรรมราช เรื่อง หลักเกณฑ์และเงื่อนไขเกี่ยวกับการบริหารงานบุคคลของเทศบาล ลงวันที่ ๒๕ พฤศจิกายน ๒๕๔๕ แก้ไขเพิ่มเติมถึงปัจจุบัน ประกอบมติที่ประชุมคณะกรรมการดำเนินการสอบคัดเลือกพนักงานเทศบาลตำแหน่งผู้ปฏิบัติงานเพื่อแต่งตั้งให้ดำรงตำแหน่งบริหารของเทศบาล ในการประชุมครั้งที่ ๒/๒๕๕๘ เมื่อวันที่ ๕ พฤศจิกายน ๒๕๕๘ คณะกรรมการดำเนินการสอบคัดเลือกฯ จึงกำหนดวัน เวลา สถานที่ดำเนินการสอบคัดเลือกและระเบียบเกี่ยวกับการสอบคัดเลือก ดังต่อไปนี้

1. **กำหนดวัน เวลา และสถานที่ดำเนินการคัดเลือก.**

|  |  |  |
| --- | --- | --- |
| **วัน-เวลาสอบ** | **วิชาที่สอบ** | **สถานที่สอบ** |
| วันที่ ๓๐ พฤศจิกายน ๒๕๕๘  เวลา ๐๙.๐๐ – ๑๑.๐๐ น. | ภาคความรู้ความสามารถทั่วไป (ภาค ก) | สำนักงานเทศบาลตำบลฉวาง |
| เวลา ๑๓.๐๐ – ๑๕.๐๐ น. | ภาคความรู้ความสามารถที่ใช้เฉพาะตำแหน่ง(ภาค ข) |
| วันที่ ๑ ธันวาคม ๒๕๕๘  เวลา ๐๙.๓๐ น. เป็นต้นไป | ภาคความเหมาะสมกับตำแหน่ง (ภาค ค) | ห้องประชุมคลังจังหวัดนครศรีธรรมราช |

1. **ระเบียบเกี่ยวกับการดำเนินการสอบคัดเลือก**

**การสอบภาควิชาความรู้ความสามารถทั่วไป และวิชาความรู้ความสามารถที่ใช้เฉพาะตำแหน่ง**

๑. การสอบคัดเลือก จะดำเนินการสอบตามที่กำหนดไว้ในหลักสูตรและวิธีการสอบ ตามประกาศรับสมัครสอบคัดเลือกเพื่อเปลี่ยนสายงานผู้ปฏิบัติเป็นสายงานผู้บริหาร ลงวันที่ ๑๐ กันยายน 2558 และให้ผู้เข้าสอบคัดเลือกปฏิบัติตามคำสั่ง ระเบียบ และวิธีการสอบตามที่กำหนดไว้

๒. ให้ผู้เข้าสอบคัดเลือกปฏิบัติตามระเบียบ ดังนี้

๒.๑ แต่งเครื่องแบบสีกากีคอพับ

๒.๒ ผู้เข้าสอบคัดเลือกจะต้องเตรียมปากกาสีน้ำเงินหรือดำ และยางลบ มาเพื่อใช้ในการทำข้อสอบ

๒.๓ ต้องนำบัตรประจำตัวพนักงานเทศบาลและบัตรประจำตัวสอบ ไปในวันสอบคัดเลือก

เพื่อแสดงตน หากไม่มีบัตรดังกล่าวกรรมการหรือเจ้าหน้าที่ประจำห้องสอบจะพิจารณาไม่อนุญาตให้เข้าสอบก็ได้

๒.๔ ไปถึงสถานที่สอบก่อนกำหนดเวลาเข้าสอบในแต่ละวิชา และจะเข้าห้องสอบได้ก็ต่อเมื่อได้รับคำสั่งหรือประกาศจากเจ้าหน้าที่คุมห้องสอบให้เข้าสอบได้ ผู้เข้าสอบคัดเลือกที่ไปถึงห้องสอบหลังจากที่ได้เริ่มสอบวิชาใดไปแล้ว ๓๐ นาที จะไม่ได้รับอนุญาตให้เข้าสอบในวิชานั้น

/๒.๕ ห้ามมิให้...

- ๒ -

๒.๕ ห้ามมิให้ผู้เข้าสอบคัดเลือก ออกจากห้องสอบก่อน ๔๕ นาที นับแต่เริ่มให้ทำคำตอบ

๒.๖ ผู้เข้าสอบจะต้องนั่งสอบตามที่นั่งสอบและห้องสอบตามที่กำหนด ผู้ใดนั่งสอบผิดที่ในวิชาใดจะไม่ได้รับการตรวจให้คะแนนสำหรับวิชานั้น

๒.๗ ห้ามนำหนังสือ ตำรา หรือเอกสารอื่นใดเข้าไปในห้องสอบ

๒.๘ ห้ามนำเครื่องคำนวณ เครื่องมือสื่อสารอิเล็กทรอนิกส์ทุกชนิดเข้าไปในห้องสอบ

๒.๙ เมื่ออยู่ในห้องสอบ ต้องไม่พูดหรือติดต่อกับผู้เข้าสอบอื่นหรือบุคคลภายนอก และจะออกจากห้องสอบได้ก็ต่อเมื่อได้รับอนุญาตจากกรรมการหรือเจ้าหน้าที่ประจำห้องสอบแล้วเท่านั้น

๒.๑๐ ไม่สูบบุหรี่ในห้องสอบ

๒.๑๑ ให้กรอกข้อความในกระดาษคำตอบให้ครบถ้วน เขียนเลขประจำตัวสอบและ ชื่อ–นามสกุลเฉพาะในที่ที่กำหนดให้เท่านั้น

๒.๑๒ เมื่อจะส่งกระดาษคำตอบ ให้ตรวจสอบให้แน่นอนอีกครั้งหนึ่ง หากสงสัยประการใด ให้สอบถามกรรมการหรือเจ้าหน้าที่ประจำห้องสอบ

๒.๑๓ เมื่อจะส่งกระดาษคำตอบก่อนหมดเวลาให้ยกมือขึ้น เพื่อให้กรรมการหรือเจ้าหน้าที่ประจำห้องสอบทราบ ห้ามลุกจากที่นั่งไปส่งกระดาษคำตอบด้วยตนเอง

๒.๑๔ เมื่อหมดเวลาทำคำตอบในวิชาหนึ่งๆ จะมีสัญญาณแจ้งให้ทราบ ผู้เข้าสอบจะต้องหยุดทำคำตอบทันที และต้องรอให้กรรมการหรือเจ้าหน้าที่ประจำห้องสอบเก็บกระดาษคำตอบและข้อสอบคืนเสียก่อน จึงออกจากห้องสอบได้

๒.๑๕ ห้ามนำข้อสอบหรือกระดาษคำตอบที่เหลือไม่ได้ใช้ออกจากห้องสอบเป็นอันขาด

๒.๑๖ เมื่อออกจากห้องสอบแล้วต้องไม่ติดต่อหรือกระทำการใดๆ อันเป็นการรบกวน ผู้ที่ยังสอบอยู่

๒.๑๗ ต้องเชื่อฟังและปฏิบัติตามคำสั่งและคำแนะนำของกรรมการหรือเจ้าหน้าที่ประจำห้องสอบโดยเคร่งครัด ผู้ใดฝ่าฝืนระเบียบและวิธีการสอบคัดเลือกนี้ หรือทุจริต หรือพยายามทุจริตในการสอบ คณะกรรมการสอบคัดเลือกอาจพิจารณาสั่งไม่ให้ตรวจคำตอบเฉพาะวิชาใดวิชาหนึ่งหรือทุกวิชาก็ได้

**(ค) การสอบภาคความเหมาะสมกับตำแหน่ง (สอบสัมภาษณ์)**

ผู้สมัครสอบต้องสอบผ่านภาคความรู้ความสามารถทั่วไป และภาคความรู้ความสามารถ ที่ใช้เฉพาะตำแหน่งก่อน จึงจะมีสิทธิเข้าสอบภาคความเหมาะสมกับตำแหน่ง (สอบสัมภาษณ์)

ผู้ใดไม่ปฏิบัติตามระเบียบและวิธีการสอบนี้ หรือผู้ใดทุจริตหรือพยายามทุจริตอาจไม่ได้รับอนุญาตให้เข้าสอบ และคณะกรรมการสอบคัดเลือกฯ จะพิจารณาสั่งงดการให้คะแนนเฉพาะวิชาใดวิชาหนึ่ง หรือทุกวิชาได้

ประกาศ ณ วันที่ 5 พฤศจิกายน พ.ศ. ๒๕๕๘

สุทธิพันธ์ ฤทธิรุตม์

(นายสุทธิพันธ์ ฤทธิรุตม์)

นายกเทศมนตรีตำบลฉวาง